Murcia

Murcia on kaupunki Kaakkois-Espanjassa ja Murcian itsehallintoalueen pääkaupunki. Kaupungin väkiluku on noin 441 000 (2016). Metropolialueen (Murcia–Cartagena) väkiluku on noin 730 000.

Murcia sijaitsee Segurajoen varrella. Kaupunki on noin tunnin ajomatkan päässä Alicanten ja Mar Menorin kaltaisista lomakohteista ja sopii hyvin päiväkohteeksi lähialueiden turisteille. Murciaan on myös hyvät bussi- ja junayhteydet muista Kaakkois-Espanjan kaupungeista.

Murciassa järjestetään vuosittain monia eri juhlallisuuksia, joista tunnetuin on Murcian katolinen pääsiäisviikko. Murcian pääsiäisviikko on tunnettu kautta Espanjan. Francisco Salzillon (1707–1783) täysikokoiset veistokset tuodaan museosta ja niitä kannetaan pitkin kaupungin katuja juhlakulkueissa. Myös juutalaista hanukkaa juhlitaan Plaza Santo Domingolla.

Murcian yliopisto (Universidad de Murcia) jakautuu kahteen kampukseen, Espinardoon ja Mercedesiin. Edellinen sijaitsee kaupungin liepeillä ja jälkimmäinen keskustassa. Mercedesin kampuksella sijaitsevat muun muassa kielten ja historian tiedekunnat, Espinardo-kampuksella puolestaan sijaitsevat lääketieteen ja sairaanhoidon tiedekunnat. Murcian yliopistoon saapuu vuosittain satoja Erasmus-opiskelijoita eri puolilta Eurooppaa, myös Suomesta.

Murcian nähtävyyksiä ovat goottilainen katedraali 1300–1700-luvuilta, Monteagudon linna sekä 1700-luvulta peräisin oleva Casino de Murcia, joka nimestään huolimatta ei ole toiminut pelikasinona. Real Casino de Murcia on vaikuttava nähtävyys sisätilojensa arkkitehtuurin takia. Murcia on maurien perustama. Myöhemmin Alfonso X liitti sen Kastiliaan.

Liikenneyhteydet
Lentoasema on Internacional Región de Murcia (RMU), joka sijaitsee Valladolisesin taajamassa noin puolen tunnin ajomatkan päässä. Linja-autoasema sijaitsee vajaan kymmenen minuutin kävelyn päässä pääkadulta. Sieltä on tasatunnein lähtevät yhteydet Cartagenaan ja Alicanteen sekä muihin tärkeimpiin lähikaupunkeihin.

Kulttuuri
Murciassa, kuten muuallakin Espanjassa, vietetään siestaa noin kello 13.30–17.30. Tänä aikana kaikki virastot ja kaupat  ovat kiinni lukuun ottamatta ruokakauppoja ja kiinalaisia marketteja. Siestan aikaan suosittuja ovat tapas-baarit. Ravintolat ovat yleensä auki siestan ajan ja sulkeutuvat sen päätyttyä muutamaksi tunniksi. Ravintolat avaavat yleisesti ovensa illaksi kello 20.30 jälkeen, sillä illallinen syödään Espanjassa vasta silloin.

Englannin kielen taito ei Murciassa ole kovin yleistä. Yliopistolla englannin kielen taito on jonkin verran yleisempää, mutta muualla englannin kielellä ei pärjää.

Ajanviete
Yliopistokaupunkina Murciassa on vilkas ilta- ja yöelämä. Keskustassa on yli sata tapas-baaria ja keskustan liepeillä, Atalayan alueella, on yökerhoja. Lisäksi kaupungissa on elokuvateattereita.

Murciassa järjestetään Avenida de Alfonso X 'El Sabio' -kadulla keväisin ja syksyisin parin päivän mittaisia tapahtumia. Syksyisin on muun muassa kirjojen, käsitöiden ja vaatteiden outlet-tapahtumia.

Ostokset
Jonkin matkaa Murcian kaupungin keskustan ulkopuolella sijaitsevat lähekkäin olevat Thader- ja Nuevo Condomina-kauppakeskukset, joista Nuevo Condomina on Välimeren alueen suurin kauppakeskus. Molemmissa kauppakeskuksissa on elokuvateatteri. Toisin kuin muut kaupungin kaupat, Murcian kaikkien viiden ostoskeskuksen liikkeet ovat auki myös siestan aikana. La Norassa, parikymmentä kilometriä kaupungin ulkopuolella, sijaitsee La Noria Outlet Mall, jossa on merkkiliikkeiden alennusvähittäismyymälöitä.

Murciassa on jo vuosikymmenien ajan järjestetty "torstai-markkinoita". Nimensä mukaisesti ne järjestetään pyhäpäiviä lukuun ottamatta joka torstai ympäri vuoden Avenida de la Famalla. Silloin koko runsaan puolen kilometrin katu ja osa sen varrella olevista poikkikaduista on kello 7.00–13.30 suljettu liikenteeltä. Markkinoilla myydään kaikkea hedelmistä liinavaatteisiin ja rääsyistä muotivaatteisiin ja asusteisiin.

Murcian ympärillä on hedelmäviljelmiä, ja siksi hedelmät ovat Murcian toreilla ja kaupoissa halpoja. Elintarvikkeiden hinnat ovat yleensäkin paljon halvempia kuin Suomessa. Myös ravintoloiden hinnat ovat halvemmat kuin Suomessa.

Urheilu 
Murciassa toimivia urheiluseuroja ovat muun muassa jalkapalloseurat Real Murcia ja UCAM Murcia CF, futsalseura ElPozo Murcia FS ja koripalloseura UCAM Murcia CB.

Kuvia

Lähteet

Aiheesta muualla 

Universidad de Murcian viralliset nettisivut. 
Murcian kasinon viralliset nettisivut.  
La Noria ostoskeskuksen sivut 

Seulonnan keskeiset artikkelit